གྲངས་ཅན་པ་ནི།དྲང་སྲོང་སེར་སྐྱའི་རྗེས་སུ་འབྲངས་པ་སྟེ།ཤེས་བྱ་ཐམས་ཅད་ཉི་ཤུ་རྩ་ལྔར་གྲངས་ངེས་པར་འདོད་ལ།དེ་ཡང་བདག་དང་།གཙོ་བོ་དང་།ཆེན་པོ་དང་།ང་རྒྱལ་དང་།དེ་ཙམ་ལྔ་དང་།དབང་པོ་བཅུ་གཅིག་དང་།འབྱུང་བ་ལྔ་སྟེ་ཉི་ཤུ་རྩ་ལྔའོ།།དེ་ཙམ་ལྔ་ནི།གཟུགས་སྒྲ་དྲི་རོ་རེག་བྱ་ལྔའོ།།དཔང་པོ་བཅུ་གཅིག་ནི་བློའི་དབང་པོ་ལྔ་དང་།ལས་ཀྱི་དབང་པོ་ལྔ་དང་།ཡིད་ཀྱི་དབང་པོའོ།།བློའི་དབང་པོ་ལྔ་ནི།མིག་དང་།རྣ་བ་དང་།སྣ་དང་།ལྕེ་དང་།པགས་པའི་དབང་པོ་རྣམས་སོ།།ལས་ཀྱི་དབང་པོ་ལྔ་ནི།ངག་དང་།ལག་པ་དང་།རྐང་པ་དང་།རྐུབ་དང་།འདོམས་རྣམས་སོ།།འབྱུང་བ་ལྔ་ནི།ས་ཆུ་མེ་རླུང་ནམ་མཁའ་རྣམས་སོ།།དེ་དག་ལས་སྐྱེས་བུ་ནི་ཤེས་པ་དང་།ལྷག་མ་ཉེར་བཞི་འདུས་བསགས་ཡིན་པས་བེམ་པོར་འདོད་ལ།གཙོ་བོ་དང་།སྐྱེས་བུ་ནི་དོན་དམ་བདེན་པ་དང་།གཞན་རྣམས་ཀུན་རྫོབ་བདེན་པར་འདོད་དོ།།དེ་ཡང་རྒྱུ་ཡིན་ལ་འབྲས་བུ་མ་ཡིན་པ།རྒྱུ་འབྲས་གཉིས་ཀ་ཡིན་པ།འབྲས་བུ་ཡིན་ལ་རྒྱུ་མ་ཡིན་པ།རྒྱུ་འབྲས་གཉིས་ཀ་མ་ཡིན་པའི་མུ་དང་བཞི་ཡོད་དེ།དང་པོ་ནི།སྤྱི་གཙོ་བོ་དང་།གཉིས་པ་ནི།བློ་དང་།ང་རྒྱལ་དང་།དེ་ཙམ་ལྔ་སྟེ་བདུན་དང་།གསུམ་པ་ནི།ལྷག་མ་བཅུ་དྲུག་དང་།བཞི་པ་ནི།སྐྱེས་བུའོ།།དེ་ཡང་དབང་ཕྱུག་ནག་པོའི་རྒྱུད་ལས།རྩ་བའི་རང་བཞིན་རྣམ་པར་འགྱུར་མིན་ལ།།ཆེན་པོ་སོགས་བདུན་རང་བཞིན་རྣམ་འགྱུར་ཞིང་།།བཅུ་དྲག་པོ་ནི་རྣམ་པར་འགྱུར་བ་སྟེ།།སྐྱེས་བུ་རང་བཞིན་མ་ཡིན་རྣམ་འགྱུར་མིན།།ཞེས་བཤད་པ་ལྟར་རོ།།དེ་ཡང་རྩ་བའི་རང་བཞིན་དང་།སྤྱི་དང་།གཙོ་བོ་རྣམས་དོན་གཅིག་ཡིན་ཞིང་ཁྱད་ཆོས་དྲུག་དང་ལྡན་པའི་ཤེས་བྱ་ཞིག་ལ་འདོད་དོ།།སྐྱེས་བུ་དང་།བདག་དང་།ཤེས་པ་དང་།རིག་པ་རྣམས་དོན་གཅིག་མིང་གི་རྣམ་གྲངས་སོ།།ལྷག་མ་ཉེར་གསུམ་གྱི་སྐྱེ་ཚུལ་ནི།གང་གི་ཚེ་སྐྱེས་བུ་དེས་ཡུལ་ལ་ལོངས་སྤྱོད་པའི་འདོད་པ་སྐྱེས་པ་ན།རྩ་བའི་རང་བཞིན་གྱིས་སྒྲ་ལ་སོགས་པའི་རྣམ་འགྱུར་རྣམས་སྤྲུལ་བར་བྱེད་དོ།།དེ་ཡང་གཙོ་བོ་ལས་ཆེན་པོ་འབྱུང་ལ།བློ་དང་ཆེན་པོ་ནི་མིང་གི་རྣམ་གྲངས་ཡིན་ཞིང་།དེ་ནི་ཕྱི་ནས་ཡུལ་དང་།ནང་ནས་སྐྱེས་བུའི་གཟུགས་བརྙན་འཆར་བའི་མེ་ལོང་ངོས་གཉིས་པ་ལྟ་བུ་ཞིག་ལ་འདོད་དེ།དེ་ལས་ང་རྒྱལ་སྐྱེ་ཞིང་།ང་རྒྱལ་ལ་དབྱེ་ན།རྣམ་པར་འགྱུར་བ་ཅན་གྱི་ང་རྒྱལ་དང་།སྙིང་སྟོབས་ཅན་གྱི་ང་རྒྱལ་དང་།མུན་པ་ཅན་གྱི་ང་རྒྱལ་ཏེ་གསུམ་མོ།དང་པོ་ལས་དེ་ཙམ་ལྔ་སྐྱེ་ཞིང་།དེ་ལས་འབྱུང་བ་ལྔ་སྐྱེའོ།།གཉིས་པ་ལས་དབང་པོ་བཅུ་གཅིག་སྐྱེའོ།།